মুক্তিযুদ্ধের স্মৃতিতে যুদ্ধকালীন ও যুদ্ধ-পরবর্তী যে-অভিজ্ঞতার বয়ান তিনি উপস্থাপন করেছেন, তাতে ভয়ংকর বাস্তবতা যেমন পরিস্ফুট হয়েছে, তেমনি নারীর দৃষ্টিকোণও রচনাটিকে দিয়েছে নতুন তাৎপর্য। মুক্তিযোদ্ধাদের জন্য খাদ্য সরবরাহে লেখিকার মায়ের সাহস ও আন্তরিকতার স্বরূপ উদ্ঘাটনের পাশাপাশি যুদ্ধ-পরবর্তীকালে বিপন্ন রাজাকারদের আর্তনাদে কাতর মাতৃমনের ছবিও অাঁকা হয়েছে একই সমান্তরালে। শহীদ মুক্তিযোদ্ধাদের নিয়ে স্বাধীন দেশে তাদের প্রণয়িনীদের একান্ত আত্মনিবেদনজনিত দুঃখভোগ ও মনস্তাত্ত্বিক সংকটের চিত্র উপস্থাপনের পাশাপাশি তিনি বীরাঙ্গনা নারীদের যুদ্ধকালীন ও যুদ্ধ-পরবর্তী দুঃসহ দুর্দশার এক মর্মান্তিক আখ্যানও রচনা করেছেন।